Man of the Year (kappale)

Man of the Year on uusiseelantilaisen laulaja-lauluntekijä Lorden kappale vuodelta 2025. Kappale julkaistiin 29. toukokuuta 2025 toisena singlenä Lorden studioalbumilta "Virgin". Kappaleelle julkaistiin musiikkivideo, jonka ohjasi Grant Singer. 
”Man of the Year” käsittelee sukupuoli-identiteettiä, itsenäisyyttä ja itsensä löytämistä ja perustuu Lorden omiin kokemuksiin. Lorde sävelsi ja tuotti kappaleen Jim-E Stackin kanssa.
”Man of the Year” menestyi kaupallisesti kohtalaisesti. Se nousi Uuden-Seelannin singlelistan sijalle 11. Se oli Britannian singlelistalla sijalla 62. 
Kappaleesta tuli suosittu Tiktok-palvelussa. Se sai aikaan Tiktok-videoiden trendin, jossa naiset ovat jakaneet huonoja kokemuksiaan miehistä, esimerkiksi liittyen henkiseen tai fyysiseen väkivaltaan.
Tyyli ja sanoitukset.
Lorde sävelsi ja tuotti kappaleen yhdysvaltalaisen tuottajan Jim-E Stackin eli James Harmon Stackin kanssa. Muusikko Dev Hynes soittaa siinä selloa. ”Man of the Year” on tyyliltään pop-, downtempo- ja industrial-musiikkia. Kappaleen tuotanto on aluksi minimaalinen, laulu säestyksenä vain bassokitara. Lopussa on iso finaali, jossa on taustalla syntetisaattori ja vääristynyt drone.
Kappaleen sanoitukset käsittelevät sukupuoli-identiteettiä. Kappale perustuu Lorden omaan kokemukseen sukupuolen joustavuudesta. Lorde kertoi toukokuussa 2025 alkaneensa kyseenalaistaa sukupuoli-identiteettiään. Hän sanoi haastattelussa olevansa sukupuoli-identiteetiltään joustava. ”Chappell kysyi minulta, olenko nyt muunsukupuolinen. Sanoin, että olen nainen, paitsi päivinä, joina olen mies.” Lorde sanoi kuitenkin, ettei pidä itseään transsukupuolisena. Kappaleessa käsitellään myös itsensä löytämistä parisuhteen loppumisen jälkeen.
Lorde on kertonut saaneensa idean kappaleeseen osallistuttuaan "GQ"-lehden Man of the Year eli Vuoden mies -seremoniaan. Hän oli pitänyt tilaisuudessa naisellista mekkoa ja tuntenut olonsa siinä epämukavaksi. Hän oli päättänyt kirjoittaa kappaleen, jossa hän oli itse ”vuoden mies”.
Julkaisu ja vastaanotto.
”Man of the Year” julkaistiin 29. toukokuuta 2025. Se oli toinen virallinen single Lorden neljänneltä studioalbumilta "Virgin".
”Man of the Year” menestyi kaupallisesti kohtalaisesti, mutta sen menestys jäi heikommaksi kuin edellisellä singlellä ”What Was That”. Se pärjäsi parhaiten Lorden kotimaassa Uudessa-Seelannissa, jossa se nousi singlelistan sijalle 11. Se oli Britannian singlelistalla sijalla 62. 
Kappale ei onnistunut nousemaan Yhdysvaltain Billboard Hot 100 -listalle. Se oli kuitenkin ensimmäisenä Bubbling Under Hot 100 Singles -listalla, joka listaa menestyneimmät kappaleet Hot 100 -listan ulkopuolelle jääneet kappaleet. Se oli lisäksi sijalla 14 Yhdysvaltain rock- ja alternative- ja sijalla 12 alternative-listalla.
Kappale sai enimmäkseen positiivisen vastaanoton musiikkikriitikoilta. "Vulture" kehui kappaletta ja sanoi sen yhdistävän Lorden kolmen edellisen albumin parhaat ominaisuudet yhteen kappaleeseen. "DIY" piti kehui eläviä yksityiskohtia ja sukupuolidynamiikan kuvausta kappaleen sanoituksissa. "Pitchfork" suhtautui siihen kriittisemmin ja kirjoitti, että kappaleessa ei ole huippukohtia. Useat julkaisut kirjoittivat sukupuoli-identiteetin kuvauksesta kappaleessa ja sen videossa.
Musiikkivideo.
Kappaleen musiikkivideo julkaistiin samaan aikaan singlen kanssa. Videon ohjasi yhdysvaltalainen Grant Singer, joka oli ohjannut Lorden aiemmat videot ”Green Light” ja ”Perfect Places”. Videolla Lorde on huoneessa, jonka toisella puolella on lattialla kasa hiekkaa. Hänellä on yllään farkat ja valkoinen t-paita. Hän ottaa paitansa pois, sitoo rintansa teipillä, tanssii yksin ja heittäytyy maahan. 
Video sai huomiota mediassa. "Billboard" kuvaili sitä [[katarsis|katarttiseksi. "Vulture" kirjoitti, että videossa on luonnollinen, maanläheinen tuntu, joka näyttää Lorden sekä haavoittuvaisena että voimakkaana. Useissa julkaisuissa todettiin, että videon huone muistuttaa taiteilija [[Walter De Maria]]n [[installaatio]]ta "The New York Earth Room", joka on esillä [[SoHo]]ssa [[New York]]issa.
Muunsukupuolinen laulaja Rahim Redcar eli [[Christine and the Queens]] arvosteli sosiaalisessa mediassa Lordea kopiomisesta, koska Redcar oli itse esiintynyt rinnat teipillä sidottuna edellisellä kiertueellaan. Useat kommentoijat puolustivat Lordea sanomalla, ettei Redcar ole ainoa muunsukupuolinen artisti eikä sukupuolen kyseenalaistamisessa ole kyse inspiraatiosta.
Tiktok-trendi.
”Man of the Year” sai aikaan [[Tiktok]]-trendin, jossa naiset jakavat videoilla huonoja kokemuksiaan miehistä, useimmiten eksistään. Videoilla käytetään kappaleen pätkää ”let’s hear it for the man of the year” (suom. ”annetaan aplodit vuoden miehelle”). Videoilla on jaettu kokemuksia esimerkiksi [[perheväkivalta|perheväkivallasta]], uhkauksista, lapsen hylkäämisestä ja pettämisestä. Osassa videoita on mukana tilanteeseen liittyviä kuvia tai ääniviestejä. 18. kesäkuuta aihetunnisteella #manoftheyear oli jaettu yli 63 000 videota. Trendi sai huomiota useissa mediajulkaisuissa ja on lisännyt tietoisuutta väkivallan ja huonon käytöksen yleisyydestä parisuhteissa.
Lorde kommentoi trendiä omilla sosiaalisen median kanavillaan 11. kesäkuuta. Hän soittaa videolla trendissä käytetyn pätkän kappaletta, puistelee ja sanoo ”Nämä viestit…”
Aiheesta muualla.
[[Luokka:Vuoden 2025 kappaleet]]
[[Luokka:Lorden kappaleet]]